Joma mau jarad̶akare Jesús ichi baara nibabadaurã baara Cedrón do cheke kĩaraa wãsid̶au.
Aria ne uu nub̶uasii.
Jesús ichi baara nibabadaurã baara araa wãsid̶au.
Judas,
chi Jesús jidaubii b̶uuba mau ne uu nub̶uu kuitaa b̶uasii,
Jesús ichi baara nibabadaurã ome aria bes ãrea ãbua duanabachid̶aud̶eeba.
Maud̶eeba Judasba kokoroarã ãrea romad̶ebenarã maud̶e Dachi Akõre de mechiud̶ebena nubadaurã mau ne uu nub̶uud̶aa uad̶osii.
Maarã chi paare mechiurã maud̶e fariseorãba Judas ome bʉisid̶au.
Maarãba ʉ̃d̶aa koabarii,
lámpara maud̶e miasu uru panasid̶au.
Maud̶e Jesusba joma makai b̶uu kuitaa b̶uud̶eeba ãchimaa wãped̶a id̶isii:
—Machiba ¿kai jʉrʉ panuma?
Ãchiba panausid̶au:
—Jesús Nazaretd̶ebena.
Jesusba jarasii:
—Mʉʉbʉ.
Maud̶e Judas,
chi Jesús jidaubii b̶uu ãchi baara nibasii.
Jesusba «mʉʉbʉ» asiid̶e ãchi akarrnaa wãaduud̶e jeed̶a b̶aesid̶au.
Maabae Jesusba waya id̶isii:
—¿Kai jʉrʉ panuma?
Ãchiba waya panausid̶au:
—Jesús Nazaretd̶ebena.
Maud̶e Jesusba jarasii:
—Mʉʉbʉ.
Mʉ jʉrʉ panuubʉrã,
naarã ẽbẽrarã ida wãbiásturu.
Maka jarasii ichiba naed̶e jara b̶uasiid̶eeba:
«Chacha,
bichiba mʉʉmaa dead̶a ab̶a bid̶a perdeebasii».
Ichiba jarad̶a kĩra biawãra makasii.
Maud̶e Simón Pedroba espada uru b̶uasii.
Mau ẽeta adauped̶a paarerã mechiu baita bari trajabarii kʉʉrʉ biarebena oatutasii.
Mau chibari baita bari trajabarii trʉ̃ Malco abadau.
Maud̶eeba Jesusba Pedromaa jarasii:
—Bichi espada ed̶a joa adause.
Makarã,
¿mʉ biꞌiwãe b̶uabai b̶uka mʉ Chachaba mʉ biꞌiwãe b̶uabii b̶uu kĩra?
Maabae Romad̶ebena kokoroarãba,
ara ãchi mechiu maud̶e chi Dachi Akõre de nubadaurãba Jesús jidaud̶aped̶a jua jʉ̃sid̶au.
Naa Jesús Anás deemaa adoesid̶au.
Anás Caifás chayũre basii.
Maamina mau añod̶e Caifás chi paare mechiu basii.
Ara mau Caifasba judiorãmaa jarasii biꞌia b̶uu ẽbẽra ab̶a jomaurã kakua biui.